ΓΡΑΠΤΗ ΕΡΩΤΗΣΗ E-0443/96 υποβολή: Dagmar Roth-Behrendt (PSE) προς την Επιτροπή (29 Φεβρουαρίου 1996)

Θέμα: Κανονισμός της Ε.Κ. περί τήρησης πράσινων λογαριασμών και απαιτήσεις όσον αφορά τα συστήματα περιβαλλοντικής διαχείρισης (τυποποίησης)

1. Ο Διεθνής Οργανισμός Τυποποίησης (ΙSΟ) κατέθεσε σχέδιο τυποποίησης ISO/DIS 14001 «Σύστημα Περιβαλλοντικής Διαχείρισης - Προδιαγραφές και κατευθύνσεις εφαρμογής», το οποίο θα πρέπει, παράλληλα, να αναγνωρισθεί από την Επιτροπή ως ευρωπαϊκό πρότυπο CΕΝ σύμφωνα με το άρθρο 19 του Κανονισμού περί τήρησης πράσινων λογαριασμών (ΕΟΚ) αριθ. 1836/93 ((ΕΕ L 168 της 10.07.1993, σελ. 1. )). Πιστεύει η Επιτροπή ότι το εν λόγω σχέδιο τυποποίησης ανταποκρίνεται στις απαιτήσεις όσον αφορά τα συστήματα περιβαλλοντικής διαχείρισης που διατυπώνονται στα άρθρα 2 και 3, καθώς και στο παράρτημα Ι του εν λόγω Κανονισμού;

2. Ποιες από τις απαιτήσεις του κανονισμού περί τήρησης πράσινων λογαριασμών δεν ισχύουν στο πλαίσιο του σχεδίου τυποποίησης ISO/DIS 14001 και ποιες απαιτήσεις του εν λόγω σχεδίου τυποποίησης είναι λιγότερο αυστηρές ή μη συγκρίσιμες;

3. Ιδιαίτερα, πώς εκτιμά η Επιτροπή το γεγονός ότι σύμφωνα με τον κανονισμό περί τήρησης πράσινων λογαριασμών πρέπει να ελέγχεται η τήρηση όλων των περιβαλλοντικών προδιαγραφών, αίτημα που δεν διατυπώνεται στο σχέδιο τυποποίησης ISO/DIS 14001;

4. Πιστεύει η Επιτροπή ότι υπάρχει κίνδυνος να μειωθεί το επίπεδο των απαιτήσεων που προβλέπονται στον Κανονισμό περί τήρησης πράσινων λογαριασμών λόγω του σχεδίου τυποποίησης ISO/DIS 14001;

5. Προτίθεται η Επιτροπή να αναλάβει ενέργειες προκειμένου να καθοριστεί, σε ευρωπαϊκό επίπεδο τυποποίησης, (CEN) ένα πρότυπο που θα ανταποκρίνεται στις απαιτήσεις του εν λόγω Κανονισμού;

6. Όσον αφορά το βρετανικό πρότυπο BS 7750: 1994, το ιρλανδικό πρότυπο ΙS 310: First Edition και το ισπανικό πρότυπο UNE 77/801(2)-94, έχουν υποβληθεί αιτήσεις αναγνώρισης σύμφωνα με το άρθρο 12 του Κανονισμού (ΕΟΚ) αριθ. 1836/93. Ποιες από τις απαιτήσεις του Κανονισμού δεν διατυπώνονται στα εν λόγω πρότυπα και ποιες απαιτήσεις είναι λιγότερο αυστηρές ή μη συγκρίσιμες;

7. Με ποιο τρόπο διασφαλίζει η Επιτροπή ότι παρά την αναγνώριση προτύπων που δεν ανταποκρίνονται στις απαιτήσεις του Κανονισμού περί τήρησης πράσινων λογαριασμών, οι περιβαλλοντικοί ελεγκτές θα ελέγχουν τις ενιαίες απαιτήσεις σε ολόκληρη την Ευρώπη;

8. Πιστεύει η Επιτροπή ότι η αναγνώριση εθνικών ή ευρωπαϊκών προτύπων εκ μέρους της θα «περάσει» από τον έλεγχο εκ μέρους του Ευρωπαϊκού Δικαστηρίου εάν τα εν λόγω πρότυπα δεν ικανοποιούν τις απαιτήσεις του Κανονισμού περί τήρησης πράσινων λογαριασμών;

Απάντηση της κας Bjerregaard εξ ονόματος της Επιτροπής (24 Aπριλίου 1996)

1. Στο άρθρο 12 του κανονισμού ((Κανονισμός του Συμβουλίου αριθ. 1836/93 της 29.6.1993 - ΕΕ αριθ. L 168 της 10.7.1993. )) EMAS (περί τήρησης πράσινων λογαριασμών και συστημάτων ελέγχου) προβλέπεται η αναγνώριση εθνικών, διεθνών και ευρωπαϊκών προδιαγραφών. Η Επιτροπή δεν προτίθεται να προβεί στην αναγνώριση του προτύπου ISO έως ότου αυτό φθάσει σε επίπεδο να είναι πλήρες πρότυπο. Ως εκ τούτου, η Επιτροπή δεν προέβη σε οποιαδήποτε ακριβή εκτίμηση προκειμένου να αξιολογήσει κατά πόσο το σχέδιο προτύπου ISO 14001 πληρεί τις απαιτήσεις του κανονισμού πράσινων λογαριασμών.

2. Όπως αναφέρεται παραπάνω, η Επιτροπή δεν έχει αναλάβει την εκπόνηση οποιασδήποτε λεπτομερούς ανάλυσης, έτσι ώστε να μην δύναται ακόμα να απαντήσει πλήρως στο σημείο αυτό. Ωστόσο, βάσει της προκαταρκτικής ανάλυσης, φαίνεται καθαρά ότι υφίστανται ορισμένες διαφορές - π.χ. το σχέδιο τυποποίησης ISO δεν πληρεί τις απαιτήσεις του κανονισμού περί πράσινων λογαριασμών όσον αφορά την πληροφόρηση του κοινού. Από τη στιγμή που το διεθνές πρότυπο θα έχει πλήρως διατυπωθεί, η Επιτροπή θα ζητήσει την εκπόνηση λεπτομερούς ανάλυσης και θα αναγνωρίσει το εν λόγω πρότυπο μόνο υπό τον όρο ότι θα περιέχει στοιχεία βάσει των οποίων πληρούνται οι απαιτήσεις του κανονισμού.

3. Σε περίπτωση που το πρότυπο δεν πληρεί τις απαιτήσεις του κανονισμού στο θέμα αυτό, η απόφαση της Επιτροπής βάσει της οποίας θα στηρίζεται η αναγνώριση θα το εντοπίσει. Αυτό σημαίνει ότι ένα πιστοποιητικό βασιζόμενο στο εν λόγω πρότυπο δεν θα θεωρείται ότι καλύπτει τις απαιτήσεις στον τομέα αυτό και ότι την ευθύνη όσον αφορά την εξακρίβωση της συμμόρφωσης στις απαιτήσεις του κανονισμού θα φέρει ο ελεγκτής στο πλαίσιο της οδηγίας EMAS. Το χρέος να εξακριβώνεται η συμμόρφωση με την περιβαλλοντική νομοθεσία προβλέπεται ανεξάρτητα από το ISO ή την οδηγία EMAS.

4. Σχι. Μόνο σε περίπτωση που το πρότυπο πληρεί πλήρως τις απαιτήσεις των διαφόρων πτυχών της οδηγίας θα χορηγείται αναγνώριση για το σκέλος αυτό του κανονισμού.

5. Η Επιτροπή έχει εξουσιοδοτήσει τη CEN (η οποία εδέχθη την εν λόγω εντολή τον Οκτώβριο 1994) στον τομέα αυτό:

«Ζητείται από τη CEN να ετοιμάσει πρότυπα προς εφαρμογή σε ολόκληρη την Κοινότητα, τα οποία να είναι σύμφωνα με το περιεχόμενο του κανονισμού EMAS. Τα ακόλουθα θέματα πρέπει κυρίως να ληφθούν υπόψη:

>TABLE>

Όσον αφορά την περιβαλλοντική δήλωση, εκείνο που ζητείται είναι ο προγραμματισμός, έχοντας υπόψη την ενδεχόμενη εφαρμογή ενός ευρωπαϊκού προτύπου σε κάποια περαιτέρω φάση.»

Ωστόσο, η εντολή αναγνωρίζει ότι ορισμένες από τις εν λόγω προδιαγραφές μπορούν επίσης να περιληφθούν στις σχετικές κατευθυντήριες γραμμές, ιδίως με στόχο να διευκολυνθεί η συνεργασία και η συνοχή με τα σχέδια τυποποίησης ISO του εν λόγω τομέα. Σε παρόμοιες περιπτώσεις, για τη συμμόρφωση στους στόχους του άρθρου 12 του κανονισμού 1836/93, οι διαδικασίες πιστοποίησης πρέπει να καλύπτουν τα σχετικά στοιχεία και προδιαγραφές.»

6. Οι αποφάσεις της Επιτροπής για καθένα από τα πρότυπα αυτά έχουν δημοσιευτεί στην Επίσημη Εφημερίδα ((ΕΕ αριθ. L 34, 13.2.1996. )). Η κάθε απόφαση εντοπίζει τους τομείς του κανονισμού για τους οποίους το πρότυπο θεωρείται ότι περιέχει συγκρίσιμους όρους με τον κανονισμό. Σε όλους τους άλλους τομείς του κανονισμού οι απαιτήσεις των προτύπων δεν θεωρούνται ικανοποιητικές ώστε να δικαιολογούν την αναγνώριση ή την αντιστοιχία. Ο ελεγκτής στο πλαίσιο του κανονισμού EMAS θα συνεχίσει το ελεγκτικό του έργο στους εν λόγω τομείς.

7. Η αναγνώριση των προτύπων αποφασίζεται βάσει επιμέρους εξέτασης όλων των στοιχείων. Μόνο τα στοιχεία τα οποία πληρούν πλήρως τις απαιτήσεις του κανονισμού περιλαμβάνονται στον κατάλογο της απόφασης της Επιτροπής. Η Επιτροπή δεν πιστεύει ότι η θέσπιση αυτής της προσέγγισης θα επηρεάσει αρνητικά την ουσιαστική εφαρμογή του κανονισμού.

8. Η Επιτροπή πιστεύει ότι με την αναγνώριση των εθνικών προτύπων τα οποία υποβάλλουν τα κράτη μέλη προς αναγνώριση, ενήργησε σύμφωνα με τις απαιτήσεις του άρθρου 12 του κανονισμού. Η αναγνώριση αφορά μόνο τα στοιχεία του κανονισμού για τα οποία το πρότυπο προβλέπει συγκρίσιμες απαιτήσεις. Σε περίπτωση που το θέμα αυτό αποτελέσει αντικείμενο κίνησης διαδικασίας ενώπιον του Ευρωπαϊκού Δικαστηρίου, είναι προφανές ότι το Ευρωπαϊκό Δικαστήριο θα είναι αρμόδιο να αποφασίσει κατά πόσο η Επιτροπή ενήργησε σωστά.